
	Ποιητική συλλογή

Κάποιον Ολάνθιστον Απρίλη

του Λεωνίδα Κύρρη
στο Σπίτι της Κύπρου 

Την Τετάρτη 9 Μαρτίου 2022 πραγματοποιήθηκε στο Σπίτι της Κύπρου, η παρουσίαση της ποιητικής συλλογής του Λεωνίδα Κύρρη με τίτλο, «Κάποιον Ολάνθιστον Απρίλη», που κυκλοφορεί από τις εκδόσεις Θερμαϊκός.
Τον κ. Λεωνίδα Κύρρη και του παρευρισκόμενους, καλωσόρισε, εκ μέρους του Σπιτιού της Κύπρου, η Μορφωτική Λειτουργός κ. Μαρία Ραγιά και στη συνέχεια έδωσε τον λόγο στον Πρέσβη της Κυπριακής Δημοκρατίας στην Αθήνα, κ. Κυριάκο Κενεβέζο, ο οποίος απηύθυνε σύντομο χαιρετισμό.

Για το βιβλίο μίλησαν ο φιλόλογος και συγγραφέας κ. Μάριος Μιχαηλίδης, και ο Καρδιολόγος εκ Κυρηνείας, κ. Νίκος Ερρ. Ιωάννου.

Ποιήματα από τη συλλογή διάβασε η ηθοποιός Άνδρη Θεοδότου.

Ο Λεωνίδας Λούκας-Κύρρης γεννήθηκε στην Αθήνα και κατάγεται από την Κύπρο και την ορεινή Αρκαδία. Σπούδασε Νομικά στην Ελλάδα και στο εξωτερικό κι εργάζεται για περίπου εικοσιπέντε χρόνια στον κλάδο της ναυτιλίας. Είναι ευγνώμων γιος, αδερφός, σύζυγος και πατέρας. Δηλώνει ευτυχής διότι αξιόλογοι άνθρωποι τον περιβάλλουν με τη φιλία τους. Ξεκίνησε να γράφει για να εκφράσει συναισθήματα, για να περιγράψει βιώματα και για να καταγράψει ό,τι αντιλαμβάνεται ως εξέλιξη. Η ποιητική συλλογή «Κάποιον Ολάνθιστον Απρίλη» αποτελεί την παρθενική του εμφάνιση στον χώρο της ποίησης.  

Τα αντίτυπα του βιβλίου διατέθηκαν έναντι προαιρετικής δωρεάς προς τον σύλλογο γονέων «Το Πέταγμα». 

